钦定古今图书集成/理学汇编/文学典/第093卷 > 虞堪
## 钦定古今图书集成/理学汇编/文学典/第093卷 > 虞堪

按《列朝诗集》，“堪字克用，一字胜伯，宋丞相雍公诸孙
也。后家长洲，隐居不仕。家藏书甚富，手自编缉。尤重
雍公遗文，虽千里外必购得之乃已。好为诗，兼能写
山水。洪武中为云南府学教授，卒于官。子镛，教授里
中，孙湜始去儒。湜之子权，家益贫，尽斥卖先世故物，
以供衣食。权死时，胜伯所藏词翰无虑数箧，妻子以”
一鱼罾裹置屋梁，久之，并其罾亡矣。吴中故世儒家，
虞氏与南园俞氏为最。两家人本朝至永乐中而微，
至弘治初而绝。征文献者，为三叹焉。